מספר פנימי: 2013907
הכנסת העשרים

יוזם:	      חבר הכנסת	יהודה גליק
 	 
______________________________________________				           
                                             פ/3896/20
הצעת חוק שירותי הדת היהודיים (תיקון – ועדת בדיקה לרבני ערים), התשע"ז–2017

הוספת סעיף 12ב	1.		בחוק שירותי הדת היהודיים [נוסח משולב], התשל"א–1971, אחרי סעיף 12א יבוא:	
		"מינוי ועדת בדיקה 	12ב.	(א)	ראה המנהל הכללי של הרבנות הראשית לישראל כי קיים חשש שרב עיר אינו ממלא את תפקידיו כנדרש, רשאי הוא למנות, לאחר התייעצות עם נשיא מועצת הרבנות הראשית לישראל וראש הרשות המקומית בה מכהן רב כאמור, ועדה לבדיקת הצורך בהעברת רב העיר מכהונתו לפני תום תקופת כהונתו, שתביא לפני השר את המלצותיה (בחוק זה – ועדת בדיקה).	
						(ב)	הרכב ועדת הבדיקה יהיה כמפורט להלן:  	
							(1)	דיין או דיין שיצא לגמלאות, שימנה  נשיא מועצת הרבנות הראשית והוא יהיה היושב ראש;	
							(2)	המנהל הכללי של הרשות המקומית בה מכהן רב העיר;	
							(3)	יועץ משפטי של משרד ממשלתי או של יחידת סמך של משרד כאמור שימנה השר.	
						(ג)	ועדת הבדיקה לא תמליץ לשר להעביר רב עיר מכהונתו, אלא לאחר שנתנה לרב העיר הזדמנות לטעון את טענותיו בעניין בתוך תקופה שתקבע.	
		העברת רב עיר מכהונתו בשל אי-מילוי תפקידו	12ג.	ראה השר, לפי המלצת ועדת הבדיקה, שרב העיר אינו ממלא את תפקידיו כנדרש, רשאי הוא להעביר את רב העיר מכהונתו."	
דברי הסבר
רב עיר הוא איש ציבור לכל דבר ועניין, האמון על שירותי הדת וההנהגה הרוחנית בעיר בה הוא מכהן. 
על פי תקנות שירותי הדת היהודיים (בחירות רבני עיר), התשס"ז–2007 (להלן – התקנות), רב עיר נבחר באמצעות גוף בוחר הנותן ייצוג לאוכלוסיות שונות בתחומה של רשות מקומית וכולל בין השאר נציגים של מועצת הרשות המקומית. לרב העיר תפקידים סטטוטוריים ובכלל זאת, הוא מופקד על מתן תעודות הכשר בתחומו ועל רישום נישואין. לצד זאת, הוא נושא בתפקידים נוספים כגון העברת שיעורים, מתן מענה הלכתי לפונים, השתתפות באירועים ציבוריים המתקיימים בתחומה של העיר, מכירת חמץ ועוד. הרב מהווה סמכות הלכתית-רוחנית לבני עירו. 
בניגוד לנבחר ציבור רגיל, העומד לבחירת הציבור מדי תקופה, רב עיר מכהן בתפקידו ברצף עד לגיל פרישה הקבוע בתקנות בתלות בתקופת בחירתו. רבנים מסוימים מכהנים לכל חייהם בעוד אחרים מכהנים עד גילאי 75 ו-80. מחוקק המשנה ראה לנכון במסגרת התקנות להעניק לרב הגנות שונות מפני פיטורין וזאת על מנת להקנות לו עצמאות במילוי תפקידו והפעלת סמכויותיו. הקושי בפניו נתקלים הגורמים המוסמכים במשרד לשירותי דת וברבנות הראשית הוא היעדר כלים המאפשרים לתת מענה במקרים חריגים בהם מסיבות שונות רב אינו ממלא את תפקידו כראוי.
אמנם, סעיף 12א לחוק שירותי הדת היהודיים [נוסח משולב], התשל"א–1971 מסדיר את הדין המשמעתי החל על רבני ערים שנועד לתת מענה לעבירות משמעתיות ואתיות של רבני ערים, אולם אין בו כדי לתת מענה למקרים בהם כאמור הבעיה היא חוסר תפקוד ואופן התנהלות כללי.
מטרת הצעת החוק המוצע היא לתת למשרד לשירותי דת ולרבנות הראשית כלים להתמודד עם טענות לחוסר תפקוד של רב עיר, ולאפשר להעביר רב עיר מכהונתו במקרים חריגים, וזאת בדומה להסדרים הקיימים בחוק ביחס לנבחרי הציבור ברשויות מקומיות וביחס לאיגודי ערים. בכך יחוזק מעמד הרב המקומי כנבחר ציבור ותחוזק תחושת האחריותיות (Accountability) שלו כלפי הציבור אותו הוא נבחר לשרת. 
הצעת החוק נוסחה בסיוע תנועת נאמני תורה ועבודה.

---------------------------------
הוגשה ליו"ר הכנסת והסגנים
והונחה על שולחן הכנסת ביום
כ"ד בשבט התשע"ז - 20.2.17